自述
作者：劉奉世
朝代：宋

paragraphs: 楚國中分後，東南世澤長。
發祥曾王父，磨勘成典章。
王父聲益振，主客尚書郎。
考廟緒丕顯，直鯁在巖廊。
歷歷一精白，敬事持人綱。
顧維予小子，念釋茲勿忘。
晴空麗皎日，清秋凜嚴霜。
金石磨不磷，松柏寒逾芳。
旦評猶足信，清議詎虛張。
夢寐滋洗滌，俯仰隨否臧。
所值匪所思，盈虧理有常。
亨途無詭遇，偃蹇嘶驪黄。
誰能餌大藥，百年身平康。